ΑΠΟΦΑΣΗ ΤΟΥ ΣΥΜΒΟΥΛΙΟΥ της 9ης Μαρτίου 1999 σχετικά με τη μεταρρύθμιση της μόνιμης επιτροπής απασχόλησης και την κατάργηση της απόφασης 70/532/ΕΟΚ (1999/207/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 145,

Εκτιμώντας:

(1) ότι, στα ψηφίσματά του της 15ης Δεκεμβρίου 1997 σχετικά με τις κατευθυντήριες γραμμές για την απασχόληση το 1998 (1) και της 22ας Φεβρουαρίου 1999 σχετικά με τις κατευθυντήριες γραμμές για την απασχόληση το 1999 (2), το Συμβούλιο βεβαιώνει ότι οι κοινωνικοί εταίροι σε όλα τα επίπεδα θα συμμετάσχουν σε όλα τα στάδια της συντονισμένης στρατηγικής για την απασχόληση και θα έχουν σημαντική συμβολή στην υλοποίηση των κατευθυντηρίων γραμμών και ότι η συμβολή αυτή θα υπόκειται σε τακτική αξιολόγηση 7

(2) ότι η συμβολή των κοινωνικών εταίρων στη συντονισμένη στρατηγική για την απασχόληση θα πρέπει να ληφθεί υπόψη τόσο στο επίπεδο αυτών καθαυτών των κατευθυντήριων γραμμών για την απασχόληση, όσο και κατά την εξέταση της συνέπειάς τους προς τους γενικούς προσανατολισμούς οικονομικής πολιτικής, προκειμένου να επιτευχθεί μεγαλύτερη συνέργεια και να ενσωματωθεί ο στόχος του υψηλού επιπέδου απασχόλησης στη χάραξη και την εφαρμογή των πολιτικών της Κοινότητας 7

(3) ότι, στο ψήφισμά του της 18ης Ιουλίου 1997 σχετικά με την ανακοίνωση της Επιτροπής για την ανάπτυξη του κοινωνικού διαλόγου σε επίπεδο Κοινότητας (3), το Ευρωπαϊκό Κοινοβούλιο ζήτησε την επείγουσα μεταρρύθμιση της μόνιμης επιτροπής απασχόλησης, καθώς και τη δημιουργία μηχανισμών συντονισμού μεταξύ της επιτροπής αυτής και της επιτροπής για την απασχόληση και την αγορά εργασίας 7 ότι, στο ψήφισμά του της 18ης Νοεμβρίου 1998, το Ευρωπαϊκό Κοινοβούλιο εξέφρασε την ικανοποίησή του για τις πρωτοβουλίες που έχουν αναληφθεί όσον αφορά τη μεταρρύθμιση της μόνιμης επιτροπής απασχόλησης 7

(4) ότι η οικονομική και κοινωνική Επιτροπή στη γνώμη της, της 29ης Ιανουαρίου 1997 (4), σχετικά με την ως άνω ανακοίνωση της Επιτροπής, δήλωσε ότι πρέπει να αυξηθεί το ειδικό βάρος της μόνιμης επιτροπής απασχόλησης 7

(5) ότι, στην ανακοίνωσή της 20ής Μαΐου 1998, με τίτλο «Προσαρμογή και ανάπτυξη του κοινωνικού διαλόγου σε κοινοτικό επίπεδο», η Επιτροπή εκτιμά ότι το νέο πλαίσιο του κοινοτικού κοινωνικού διαλόγου και η προσθήκη ενός νέου τίτλου για την απασχόληση στη συνθήκη του Άμστερνταμ δικαιολογούν τη μεταρρύθμιση της μόνιμης επιτροπής απασχόλησης 7

(6) ότι κρίνεται σκόπιμο να διατηρηθεί η διάρθρωση της μόνιμης επιτροπής απασχόλησης αλλά να γίνουν οι απαιτούμενες προσαρμογές για να βελτιωθεί η λειτουργία της 7 ότι είναι επιθυμητό να ενσωματωθεί η μεταρρύθμιση αυτή σε μια νέα απόφαση που θα αντικαταστήσει την απόφαση 70/532/ΕΟΚ, της 14ης Δεκεμβρίου 1970, περί συστάσεως της μόνιμης επιτροπής απασχόλησης των Ευρωπαϊκών Κοινοτήτων (5) 7

(7) ότι είναι επιθυμητό να καλύπτουν οι αντιπροσωπείες των κοινωνικών εταίρων ολόκληρη την οικονομία, αλλά, προκειμένου να καταστεί δυνατή η αποτελεσματική και ορθή διεξαγωγή των δραστηριοτήτων της επιτροπής, θα πρέπει να μειωθεί ο αριθμός των εκπροσώπων τους 7 ότι η αντίστοιχη εκπροσώπηση των κοινωνικών εταίρων θα πρέπει να είναι δεόντως συντονισμένη 7

(8) ότι σε εθνικό επίπεδο οι κοινωνικοί εταίροι διαδραματίζουν επίσης σημαντικό ρόλο κατά την εφαρμογή της συντονισμένης στρατηγικής για την απασχόληση στα κράτη μέλη 7 ότι είναι σκόπιμο να δύνανται να συμμετέχουν με τον κατάλληλο τρόπο στην εκπλήρωση των καθηκόντων της επιτροπής 7

(9) ότι η επιτροπή είναι δυνατόν να κρίνει σκόπιμο να συνέρχεται με περιορισμένη σύσταση σύμφωνα με την παρούσα απόφαση και με τις διατάξεις του εσωτερικού της κανονισμού 7

(10) ότι το άρθρο 1 παράγραφος 3 της απόφασης 97/16/ΕΚ του Συμβουλίου, της 20ής Δεκεμβρίου 1996, περί συστάσεως επιτροπής για την απασχόληση και την αγορά εργασίας (6), προβλέπει ότι η επιτροπή αυτή διατηρεί κατάλληλη σύνδεση με τη μόνιμη επιτροπή απασχόλησης,

ΑΠΟΦΑΣΙΖΕΙ:

Άρθρο 1

Η μεταρρύθμιση της μόνιμης επιτροπής απασχόλησης, εφεξής αποκαλούμενης «επιτροπή», πραγματοποιείται σύμφωνα με τις ακόλουθες διατάξεις.

Άρθρο 2

1. Η επιτροπή έχει ως έργο να εξασφαλίζει, τηρώντας τη συνθήκη και σεβόμενη τις αρμοδιότητες των κοινοτικών θεσμών και οργάνων, το συνεχή διάλογο, τη συνεννόηση και τη διαβούλευση μεταξύ του Συμβουλίου, της Επιτροπής και των κοινωνικών εταίρων, ώστε να καθίσταται δυνατή η συμβολή των κοινωνικών εταίρων στη συντονισμένη στρατηγική για την απασχόληση και να διευκολύνεται ο συντονισμός από τα κράτη μέλη των πολιτικών τους στον τομέα αυτόν, λαμβάνοντας παράλληλα υπόψη του οικονομικούς και κοινωνικούς στόχους της Κοινότητας, όπως εκφράζονται στις κατευθυντήριες γραμμές για την απασχόληση και τους γενικούς προσανατολισμούς οικονομικής πολιτικής.

2. Στις εργασίες της επιτροπής συμμετέχουν τα μέλη του Συμβουλίου ή οι εκπρόσωποί τους, η Επιτροπή και εκπρόσωποι των κοινωνικών εταίρων σε ευρωπαϊκό επίπεδο.

3. Οι εκπρόσωποι των κοινωνικών εταίρων είναι 20 κατ' ανώτατο όριο, και χωρίζονται σε δύο ίσες αντιπροσωπείες, αποτελούμενες από 10 αντιπροσώπους των εργαζομένων και 10 αντιπροσώπους των εργοδοτών.

Οι αντιπροσωπείες των κοινωνικών εταίρων καλύπτουν το σύνολο της οικονομίας και αποτελούνται από αντιπροσώπους των ευρωπαϊκών οργανώσεων που εκπροσωπούν τα γενικά ή τα ειδικότερα συμφέροντα του εποπτεύοντος προσωπικού και των τεχνικών στελεχών και των μικρομεσαίων επιχειρήσεων.

Προς το σκοπό αυτό, κάθε αντιπροσωπεία αποτελείται από τους εκπροσώπους των οργανώσεων κοινωνικών εταίρων με τις οποίες προβαίνει σε διαβουλεύσεις η Επιτροπή κατ' εφαρμογή των διατάξεων της συνθήκης για την κοινωνική πολιτική και οι οποίες υπάγονται στις ακόλουθες κατηγορίες:

- γενικές διακλαδικές οργανώσεις:

- διακλαδικές οργανώσεις που εκπροσωπούν ορισμένες κατηγορίες εργαζομένων ή επιχειρήσεων και

- τομεακές οργανώσεις που εκπροσωπούν τη γεωργία και το εμπόριο.

Ο πρακτικός συντονισμός της αντιπροσωπείας των εργαζομένων αναλαμβάνεται από την ευρωπαϊκή συνομοσπονδία συνδικάτων (CES), της δε αντιπροσωπείας των εργοδοτών από την ένωση των συνομοσπονδιών της βιομηχανίας και των εργοδοτών της Ευρώπης (UNICE).

4. Η Επιτροπή κοινοποιεί σε τακτικά διαστήματα στον πρόεδρο της επιτροπής τον κατάλογο των οργανώσεων που αναφέρονται στην παράγραφο 3. Η Επιτροπή λαμβάνει υπόψη τυχόν αλλαγές του τρόπου με τον οποίο εκπροσωπούνται σε ευρωπαϊκό επίπεδο οι εργαζόμενοι και οι εργοδότες.

5. Όταν το κρίνει σκόπιμο, η επιτροπή μπορεί να συνεδριάζει με περιορισμένη σύσταση, σύμφωνα με τον εσωτερικό κανονισμό που αναφέρεται στο άρθρο 6. Στην περίπτωση αυτή, το Συμβούλιο μπορεί να εκπροσωπείται από την προεδρία.

Άρθρο 3

1. Η επιτροπή συνεδριάζει τουλάχιστον δύο φορές κατ' έτος.

2. Η επιτροπή προεδρεύεται από εκπρόσωπο του κράτους μέλους το οποίο ασκεί την προεδρία του Συμβουλίου.

3. Προκειμένου η επιτροπή να είναι σε θέση να ασκήσει, υπό τις καλύτερες δυνατές συνθήκες, τα καθήκοντα που αναφέρονται στο άρθρο 2 παράγραφος 1, η προεδρία του Συμβουλίου μεριμνά ώστε ο διάλογος, η συνεννόηση και η διαβούλευση στους κόλπους της επιτροπής να διενεργούνται εγκαίρως.

4. Εκάστη των δύο αντιπροσωπειών των κοινωνικών εταίρων κοινοποιεί εκ των προτέρων στον πρόεδρο το όνομα του επίσημου εκπροσώπου της που έχει αναλάβει την ευθύνη να παρουσιάσει τη θέση της αντιπροσωπείας του.

5. Σε συνάρτηση με τα θέματα που είναι εγγεγραμμένα στην ημερήσια διάταξη, ο πρόεδρος, σε συνεννόηση με την Επιτροπή και τους κοινωνικούς εταίρους, μπορεί να καλέσει, για να εκφράσουν την άποψή τους, και άλλους εκπροσώπους τομεακών οργανώσεων, εκτός εκείνων που αναφέρονται στο άρθρο 2 παράγραφος 3.

Άρθρο 4

1. Τα θέματα που πρόκειται να συζητήσει η επιτροπή εγγράφονται στην ημερήσια διάταξη, κατ' αίτηση ενός των μερών, που αναφέρονται στο άρθρο 2 παράγραφος 2.

Τα έγγραφα ή οι προτάσεις που υποβάλλονται προς συζήτηση, διαβιβάζονται στον πρόεδρο, ο οποίος τα γνωστοποιεί στα άλλα μέρη 7 τα μέρη μπορούν να υποβάλλουν παρατηρήσεις γραπτώς.

2. Ο πρόεδρος προετοιμάζει τις συνεδριάσεις σε στενή συνεργασία με την Επιτροπή και τις οργανώσεις των εργαζομένων και των εργοδοτών που συμμετέχουν στις εργασίες της επιτροπής. Ο πρόεδρος συγκαλεί τις προπαρασκευαστικές συνεδριάσεις και τις συνεδριάσεις ολομέλειας και καταρτίζει την προσωρινή ημερήσια διάταξη, λαμβάνοντας υπόψη τυχόν ανακοινώσεις που υποβλήθηκαν κατ' εφαρμογή της παραγράφου 1.

Άρθρο 5

1. Ο πρόεδρος συνάγει τα συμπεράσματα της συνεδρίασης και καταρτίζει τα πρακτικά των εργασιών της επιτροπής.

2. Η Επιτροπή προετοιμάζει και συγκεντρώνει πληροφορίες που θα επιτρέψουν στην επιτροπή να εκπληρώσει τα καθήκοντά της.

3. Τα μέλη της επιτροπής που εκπροσωπούν τις οργανώσεις κοινωνικών εταίρων, οι οποίες αναφέρονται στο άρθρο 2 παράγραφος 3, λαμβάνουν έξοδα ταξιδίου, όπως ορίζει σχετικά το Συμβούλιο.

Άρθρο 6

Η επιτροπή καταρτίζει τον εσωτερικό της κανονισμό με κοινή συμφωνία. Ο κανονισμός αυτός διέπει, ιδίως, τον πρακτικό τρόπο λειτουργίας της επιτροπής, την προετοιμασία των συνεδριάσεών της και την διεξαγωγή των επαφών με άλλους συναφείς οργανισμούς, ειδικότερα την επιτροπή απασχόλησης και αγοράς εργασίας.

Άρθρο 7

Η παρούσα απόφαση θα επανεξετασθεί όχι αργότερα από τις 9 Μαρτίου 2002 και, ενδεχομένως, θα τροποποιηθεί βάσει της αποκτηθείσας πείρας.

Άρθρο 8

Καταργείται η απόφαση 70/532/ΕΟΚ.

Βρυξέλλες, 9 Μαρτίου 1999.

Για το Συμβούλιο

Ο Πρόεδρος

W. RIESTER

(1) ΕΕ C 30 της 28. 1. 1998, σ. 1.

(2) ΕΕ C 69 της 12. 3. 1999, σ. 2.

(3) ΕΕ C 286 της 22. 9. 1997, σ. 338.

(4) ΕΕ C 89 της 19. 3. 1997, σ. 27.

(5) ΕΕ L 273 της 17. 12. 1970, σ. 25 7 απόφαση όπως τροποποιήθηκε από την απόφαση 75/62/ΕΟΚ (ΕΕ L 21 της 28. 1. 1975, σ. 17).

(6) ΕΕ L 6 της 10. 1. 1997, σ. 32.